14/06/2022 | Administración LocalMunicipal
Cambre
Normas reguladoras dos requisitos e procedementos que deberan cumprir entidades financeiras que desexen actuar como colaboradoras na recadación do Concello de Cambre

PRIMEIRO: De conformidade co establecido no artigo 9.1 do Regulamento xeral de recadación, aprobado por Real Decreto 939/2005, de 29 de xullo (R. X. R. en adiante), poderán actuar como entidades colaboradoras na recadación as entidades de crédito (Bancos, Caixas de Aforro e Cooperativas de Crédito) que sexan autorizadas polo Concello de Cambre. SEGUNDO: As entidades que desexen actuar como colaboradoras solicitarán autorización dirixida ao Sr. Alcalde-Presidente do Concello de Cambre mediante o Modelo de Solicitude que figura como ANEXO, que deberá ir acompañada da documentación seguinte: - Rede de oficinas e a súa implantación na localidade, con indicación de todas as oficinas existentes na praza, o seu domicilio e clave bancaria. -Memoria xustificativa da capacitación tecnolóxica da entidade para o desenvolvemento das súas funcións de colaboración e da posibilidade de recoller en soporte informático a información das operacións que teñan que realizar como colaboradoras. -Declaración expresa de estar en disposición de prestar o servizo de colaboración nas condicións establecidas pola normativa vixente. O Alcalde concederá ou denegará, mediante resolución motivada, dita solicitude, valorando, entre outros factores, a solvencia da entidade e a súa posible contribución ao servicio de colaboración na recadación. A tal fin, poderá solicitar os informes que se consideren oportunos. O acordo adoptado notificarase á entidade peticionaria. Ademais, se o acordo é de concesión, de conformidade co estipulado no RXR, será publicado no Boletín Oficial do Estado. TERCEIRO: A prestación deste servicio de colaboración non será retribuída, conforme ao disposto no artigo 17 do R. X. R. CUARTO: As entidades peticionarias, previamente á iniciación do servicio, deberán comunicar a este Concello os seguintes extremos: a) Data ou datas de comezo da prestación, que en ningún caso poderá exceder de dous meses, computados a partir do día seguinte ao de notificación do seu outorgamento. b) Aquelas entidades con máis dunha oficina no termo municipal deberán designar a oficina que será a única interlocutora válida ante o Concello, así como a unha persoa responsable. Ademais, a entidade colaboradora deberá poñer en coñecemento do Concello de Cambre e da Tesourería Municipal toda variación referente a altas e baixas na operatividade das súas oficinas e cambios de denominación a que aquela sexa sometida. QUINTO: Os ingresos se realizarán nas contas restrinxidas abertas para o efecto nas entidades sinaladas, coa denominación: “CONCELLO DE CAMBRE. CONTA RESTRINXIDA DE RECADACIÓN”, coa finalidade de recadar os fondos que os obrigados ao pagamento teñan que ingresar por débedas de todo tipo. Todo isto, sen prexuízo de que pola Tesourería municipal, por razóns de funcionamento operativo, se proceda a propoñer a apertura doutras contas restrinxidas segundo os distintos tipos de ingreso. Así mesmo, se poderá autorizar a utilización de contas xa existentes. O abono nas contas restrinxidas deberá realizarse na mesma data en que se produza o ingreso na entidade de depósito, xa que necesariamente terá que coincidir coa data de validación do documento de ingreso, (non existindo, polo tanto, diferencias entre datas contables e de valor). Nas contas restrinxidas de recadación só se admitirán ingresos polo importe dos cobros realizados, sen que se teña dereito a percibir comisión ningunha nas mesmas e non se poderán efectuar máis operacións de debo que as derivadas de corrección de erros debidamente xustificados e transferencias á conta ordinaria nos prazos que o Concello designe. O saldo das sinaladas contas restrinxidas deberá ser en todo momento acredor ou cero. A codificación destas contas se axustará ao establecido no sistema financeiro de Código IBAN. SEXTO: Todos os ingresos deberán ser rexistrados individualmente, salvo que a Administración, por razóns operativas e de eficacia, permita expresamente o seu apunte colectivo. As entidades colaboradoras traspasarán á conta ordinaria indicada polo Concello o recadado durante cada quincena. Cada quincena comprenderá desde o fin da anterior ata o día 5 ou 20 seguinte ou ata o inmediato hábil posterior, se o 5 ou o 20 son inhábiles. O día 18 de cada mes ou o inmediato hábil anterior, as entidades colaboradoras ingresarán na conta operativa vinculada á restrinxida o total do recadado durante a quincena que finaliza o día 5 do referido mes. O penúltimo día hábil de cada mes as entidades colaboradoras ingresarán na conta operativa vinculada á restrinxida o total do recadado durante a quincena que finaliza o día 20 de dito mes. A estes efectos consideraranse días inhábiles os sábados, os domingos, as festividades nacionais, autonómicas e locais correspondentes á localidade na que se encontra situada a oficina central da entidade de crédito designada polo Concello. No suposto en que o sistema automatizado transeuropeo de transferencia urxente para a liquidación bruta en tempo real permaneza pechado o día de ingreso determinado de acordo cos parágrafos anteriores, o ingreso realizarase o día hábil inmediatamente anterior. SÉTIMO: As entidades colaboradoras remitirán semanalmente ao Concello de Cambre, sen custo adicional ningún, a información da aplicación ao concepto de ingreso que corresponda, sen prexuízo de que a través do seu servicio de banca electrónica o Concello poda realizar consultas en tempo real sobre contas (saldos, extractos, retencións, etc.), traspaso de fondos, etc. OITAVO: Os obrigados ao pago poderán realizar o pagamento dos diversos conceptos de ingresos municipais por portelos sitos na rede territorial de oficinas da entidade, a través de caixeiros automáticos, da banca electrónica ou de aplicacións móbiles específicas. Tamén por calquera outro medio o canle que de común acordo estableza o Concello con cada entidade colaboradora. Os ingresos en portelo en calquera das oficinas das entidades colaboradoras que se autoricen poderán facerse todos os días que sexan laborables para estas e nos horarios de atención ao público establecidos con carácter ordinario polas mesmas, presentando para o efecto o correspondente documento de ingreso para a súa autentificación, acreditándose o pagamento mediante dilixencia manual ou mecánica. Os debedores ao Concello, teñan ou non contas abertas nas entidades colaboradoras que se autoricen, poderán ingresar nelas, coa presentación do correspondente documento de ingreso, as débedas dos diferentes recursos municipais. As entidades colaboradoras na recadación debidamente autorizadas procederán a estender no documento de ingreso aportado polo interesado, como forma de acreditar a realización do pagamento, o seguinte: -Certificación mecánica por medio de impresión de máquina contable (validación) e selo da entidade, se se rexistra o ingreso informaticamente. -Sinatura autorizada e selo da entidade, se se rexistra o ingreso de xeito manual. A validación, ben mecánica ou ben manual, deberá conter os seguintes conceptos: data de ingreso, total ingresado, concepto, clave da entidade e da oficina receptora, certificando deste modo o concepto do ingreso, así como que este se ten efectuado na conta restrinxida designada ao efecto. A carta de pagamento satisfeita, cos requisitos anteriormente establecidos, outorgará ao contribuínte xustificante liberatorio de pago, polo importe e data que se consigne en aqueles, producindo os mesmos efectos que se o ingreso se tivera realizado na propia Administración municipal, quedando obrigada, ante o Concello, a entidade que recibiu o pagamento. Para que o pago produza os efectos liberatorios que lle son propios, ten que ser pola totalidade da débeda, polo que non se admitirán ingresos parciais dos recibos. No cobro dos recursos non domiciliados mediante o seu ingreso en portelo a operatoria axustarase ó disposto na Norma 60 do C. S. B. e, con respecto ós recursos domiciliados a operatoria axustarase á Norma 19 do C. S. B. NOVENO: O pagamento dos distintos conceptos de ingresos nas entidades colaboradoras poderán realizarse mediante: - Diñeiro de curso legal, mediante ingreso en efectivo ou con endebedamento en conta na entidade na que se presente o documento cobratorio ou na que se tivera domiciliado o pago. - Tarxetas de crédito ou débito, debidamente autorizadas ou outros provedores de servizos de pago seguros. Calquera que sexa o medio de pago utilizado polo interesado deberáselle facilitar, no momento de realizar o pago, un xustificante do mesmo que reúna todos os requisitos previstos no artigo 41 do RXR. No caso de que algún dos datos que constaran no xustificante, ao estenderse por medios mecánicos, se expresaran en clave ou abreviatura, dito modelo de xustificante deberá ser aprobado polo Concello de Cambre. DÉCIMO: O Concello de Cambre efectuará o control e seguimento da actuación das Entidades colaboradoras. A tal efecto, a Alcaldía, a proposta da Tesoureira, poderá ordenar a práctica de comprobacións sobre as anteditas entidades nos termos establecidos no Regulamento Xeral de Recadación. DÉCIMO PRIMEIRO: As entidades colaboradoras están obrigadas a conservar o exemplar a elas destinado dos documentos xustificativos dos ingresos, así como a manter os rexistros informáticos relativos ás cantidades ingresadas nas contas do Concello e as demais operacións realizadas na súa condición de colaboradoras, para os fins de realización dos controis que se determinen, durante un período de cinco anos a contar dende a recepción dos mesmos. DÉCIMO SEGUNDO: De conformidade ao disposto no artigo 17 do RXR a falta total ou parcial do ingreso nas contas do Concello polas entidades colaboradoras, nos prazos establecidos, comportará a inmediata esixibilidade de aquel e a liquidación dos xuros de mora correspondentes. A estes efectos o departamento de Recadación requirirá o pago á entidade dándolle un prazo de dous días hábiles para que proceda ao seu ingreso. Unha vez efectuado o ingreso, polo departamento de Recadación se procederá a liquidar os xuros de mora que se teñan dereito a percibir ata a data, que serán notificados á entidade. Se transcorrido o antedito prazo non se efectuase o ingreso, procederase a esixir a cantidade debida polo procedemento administrativo de constrinximento, así como a liquidar os xuros de mora que se teñan dereito a percibir que se notificarán á entidade. DÉCIMO TERCEIRO: Sen prexuízo das responsabilidades que en cada caso procedan, o Alcalde poderá suspender temporalmente ou revocar definitivamente a autorización outorgada ás entidades de crédito para actuar como colaboradoras na recadación, restrinxir temporal ou definitivamente o ámbito territorial da súa actuación, ou excluír da prestación do servicio de colaboración a algunha das súas oficinas, se por esas entidades se incumpriran as obrigas establecidas na presente Instrución, no RXR e demais normas aplicables ao servicio, as obrigas de colaboración coa Facenda Pública ou as normas tributarias en xeral. En particular, o Alcalde poderá facer uso das facultades a que se refire o parágrafo anterior, cando concorra algunha das circunstancias previstas no apartado 6 do artigo 17 do RXR. DÉCIMO CUARTO: No non previsto nas presentes normas estarase ao disposto no: -Texto refundido da Lei reguladora das facendas locais aprobado por Real decreto lexislativo 2/2004, de 5 de marzo (B. O. E. núm.: 59 de 09/03/04) e demais leis e regulamentos estatais de réxime local. -Lei xeral tributaria, aprobada por Lei 58/2003, de 17 de decembro. -Regulamento xeral de recadación aprobado por Real decreto 939/2005, de 29 de xullo (B. O. E. núm.: 210 de 02/09/05). -Orde EHA/2027/2007, de 28 de xuño, pola que se desenrola parcialmente o Real decreto 939/2005, de 29 de xuño, polo que se aproba o Regulamento xeral de recadación, en relación coas entidades de crédito que prestan o servizo de colaboración na xestión recadatoria da Axencia Estatal de Administración Tributaria. -Instrucións que se diten pola Tesourería municipal no exercicio administrativo de Xefatura dos Servicios de Recadación. -Disposicións do Consello Superior Bancario, especialmente o previsto nos manuais 19 e 60. -Demais normas que sexan de aplicación en cada caso en defecto de normas especiais. DÉCIMO QUINTO: As normas publicaranse no Boletín Oficial da Provincia e entrarán en vigor ao día seguinte da súa publicación. D. ………………………………………………., actuando en nome e representación de ……………………………………….……. con CIF………. Que, ao amparo do establecido no vixente artigo 17 do Regulamento Xeral de Recadación e co obxecto de colaborar na prestación do servicio de recadación dos ingresos locais, cos medios informáticos, recursos e oficinas que na Memoria adxunta se indican, SOLICITA: Se lle conceda a preceptiva autorización para prestar o servicio de colaboración na recadación da Entidade Local de Cambre, na recadación dos ingresos locais que determine este Concello. A TALES EFECTOS, PRIMERO DIGO: Que declaro expresamente estar en disposición de prestar o servicio de colaboración nas condicións establecidas na normativa vixente e coñezo e acepto cumprir as NORMAS REGULADORAS DOS REQUISITOS E PROCEDEMENTOS QUE DEBERÁN SER CUMPRIDOS POLAS ENTIDADES FINANCEIRAS QUE DESEXEN ACTUAR COMO COLABORADORAS NA RECADACIÓN DO CONCELLO DE CAMBRE, aprobadas por Resolución da concelleira delegada da Área de Economía, Facenda e Recursos Humanos de 26 de febreiro de 2020, modificada o 7 de xuño de 2022. SOLICITO: Teña por efectuada a anterior manifestación a todos os efectos legais oportunos. SOLICITO: Acordo de conformidade. Lugar……………………. Data………………………. Sinatura…………………. Segundo: Publicar as Normas e o seu Anexo no Boletín Oficial da Provincia. Cambre, a 8 de xuño de 2022. A concelleira delegada da Área de Economía, Facenda e Recursos Humanos P. D (R. A 1323/2019, de 1 de xullo) María Dolores Pan Lesta